View metadata, citation and similar papers at core.ac.uk Rumpun Jurnal Persuratan Melayu, Vol. 8, (2), 2020 Budiman Writers Association of Malaysia (BUDIMAN) Analisis Dakwah Dalam Cerpen-Cerpen Terpilih Rejab F.I. Analysis of dakwah in Selected Short Stories of Rejab F.I. Osman Ayob* Roslan Chin roslan.chin@usm.my Tuan Rusmawati Raja Hassan rusmawati@usm.my Pusat Pengajian Pendidikan Jarak Jauh, Universiti Sains Malaysia. Received: 11 September 2020; Accepted: 25 September 2020; Published: 13 October 2020 Cite this article (APA): Ayob, O., Chin, R., & Raja Hassan, T. R. (2020). Analisis Dakwah Dalam Cerpen-Cerpen Terpilih Rejab F.I. Rumpun Jurnal Persuratan Melayu, 8(2), 49-59. Retrieved from ABSTRAK Makalah ini bertujuan untuk membincangkan persoalan dakwah yang berpaksikan kehidupan orang-orang Melayu yang kaya dengan akal budi dan tata susila hidup. Kaedah analisis kandungan digunakan dengan memfokuskan terhadap persoalan dakwah dalam kumpulan cerpen Papaverine oleh Rejab F.I. Data dideskripsi dan dibincangkan berpandukan pendekatan dakwah yang terangkum dalam Teori Pengkaedahan Melayu yang diperkenalkan oleh Hashim Awang secara deskriptif iaitu dihuraikan secara terperinci sesuai dengan ruang lingkup kajian. Hasil analisis menunjukkan cerpen-cerpen terpilih Rejab F.I berkait rapat dengan aspek kemanusiaan terisi dengan kepelbagaian rencah kehidupan yang padat dan kompleks. Daripada analisis yang menjurus kepada watak dan perwatakan, kajian ini mendapati empat tema yang terungkap dari Pendekatan Dakwah iaitu takwa, keadilan, ilmu dan taubat. Penemuan tema takwa, keadilan dan ilmu yang terungkap dalam cerpen-cerpen terpilih oleh Rejab F.I tersebut merupakan gambaran landskap pemikiran masyarakat Melayu berdasar pada nilai hidup semasa. Semua ini terjalin mengikut prinsip kehidupan orang-orang Melayu yang berpegang teguh kepada ajaran dan suruhan Allah SWT. Kata kunci: Dakwah; Takwa; Keadilan; Ilmu; Taubat ABSTRACT This paper aims to discuss the question of da'wah that molded the lives of the rich Malays with common sense and ethics of life. This paper focuses on a study of da'wah in the short story collection named Papaverine by Rejab F.I. The short stories was analyzed using the Da'wah Approach in the Teori Pengkaedahan Melayu. This study uses content analysis methodology which is the research data. The data collected were analyzed and described descriptively. This study found that the short stories selected by Rejab F.I are closely related to the humanitarian aspects that are embodied in the complexities of life. From analysis of character and characterization, this study identifies four themes that are revealed from the Da'wah Approach namely piety, justice, knowledge and repentance. The discovery of themes brought to you by CORE provided by RUMPUN (E-Journal) 49
Rumpun Jurnal Persuratan Melayu, Vol. 8, (2), 2020 Budiman Writers Association of Malaysia (BUDIMAN) were based on the way of the Malay community's thinking during the time. All these interwined lives of the people according to the principle of the Malays who adheres to the teachings and obey the commandments of Allah. Keywords: Preaching; Piety; Justice; Knowledge; Repentance PENGENALAN 'Dakwah' adalah perkataan Arab yang bererti seruan atau ajakan. Dakwah ialah kegiatan manusia mengikut jalan Allah bagi menjamin kebahagiaan hidup di dunia dan akhirat. Mengikut Kamus Ensklopedia (1997), 'dakwah' bererti kegiatan menyeru dan membimbing serta meyakinkan (menghayati) dan mengamalkan ajaran yang sebenarnya, penyebaran agama lazimnya dimaksudkan dengan agama Islam. Kamus Komprehensif Times (1994) pula mendefinisikan 'dakwah' sebagai penyebaran mengenai keagamaan untuk mendapatkan pengikut atau penganut, manakala Kamus Melayu Global (2006) memberi makna usaha untuk menyebarkan agama Islam kepada penganut Islam yang lalai. Wan Hussein Azmi (1984) menjelaskan 'dakwah' ialah: (a) memberangsangkan manusia kepada kebaikan dan huda (petunjuk Allah), dan menyuruh membuat ma'ruf (kebaikan) dan melarang melakukan mungkar (kejahatan) supaya berjaya mendapat kebahagiaan di dunia dan akhirat. (b) menyelamatkan manusia dari kesesatan atau kejahatan dan mengingatkan mereka supaya menjauhi perkara-perkara yang boleh menyebabkan mereka mendapat balasan azab Allah. (c) pelaksanaan usaha alim ulama dan orang-orang yang memahami agama, mengajar orang ramai supaya dapat memahami perkara-perkara agama dan dunia mereka sekadar kuasa yang ada pada mereka. (d) program yang sempurna meliputi ilmu pengetahuan yang diperlukan oleh manusia supaya memahami tujuan hidup supaya mereka dapat mengetahui jalan-jalan yang menghimpunkan (menyatukan) mereka itu dalam keadaan mendapat hidayat. Noor Sarah binti Abu Kassim (2018) pula menjelaskan bahawa dakwah dapat ditakrifkan sebagai satu kegiatan seruan bagi tujuan membawa manusia kepada kebahagiaan, keadilan dan kemakmuran yang matlamat akhirnya mencapai keredhaan Allah SWT dalam kehidupan. Berdasarkan perbincangan di atas, dirumuskan bahawa dakwah adalah satu usaha untuk mengajak, menyeru, dan mempengaruhi manusia agar mengamalkan apa yang disuruh oleh Allah SWT supaya memperoleh kebahagiaan di dunia dan di akhirat. Mengikut Hashim Awang (1993) melalui Pendekatan Dakwah dalam Teori Pengkaedahan Melayu, melihat sastera sebagai: (a) suatu wadah untuk mempertingkat nilai ketakwaan seseorang insan terhadap Allah SWT, (b) mengandungi persoalan yang memaparkan tentang sifat-sifat kemuliaan dan ketinggian Allah SWT, (c) 'kitab' yang darinya khalayak dapat mengenali dengan lebih dekat dan khusyuk terhadap sifat dan diri Allah SWT. Di samping itu, sastera harus juga membentangkan tentang kemurnian dan kelebihan agama Islam, yang daripadanya dapat menimbulkan daya tarikan yang lebih mendalam terhadap kesucian agama Islam, baik dari kalangan insan muslim mahupun bukan muslim. Sehubungan dengan lebih menumpukan kepada penentuan dan huraian tema yang mengarah kepada penyerlahan permasalahan kajian. itu, melalui Pendekatan Dakwah, maka kajian Oleh kerana aspek dakwah yang dianalisis, maka watak dan perwatakan dalam penulisan cerpen Rejab F.I menjadi perkara penting untuk diamati. Cerpen-cerpen Rejab F.I berpaksikan pada nilai-nilai murni dan didikan, di samping persoalan kemanusiaan, agama, budaya dan bahasa yang menjadi teras dalam tema dan persoalan. Sehingga kini, Rejab F.I. telah menghasilkan 200 buah cerpen dan dihimpunkan dalam 22 kumpulan cerpen persendiriannya. 50
Rumpun Jurnal Persuratan Melayu, Vol. 8, (2), 2020 Budiman Writers Association of Malaysia (BUDIMAN) Kajian ini mendapati tiga buah cerpen dalam kumpulan cerpen Papaverine adalah dominan temanya dari segi elemen dakwah. Tiga buah cerpen itu ialah "Suatu Subuh yang Bening", "Keusangan", dan "Taubat Nasuha". Ringkasnya, aspek-aspek yang dianalisis adalah menyentuh segala persoalan yang berkaitan dengan penonjolan kebesaran Allah SWT dan Islam. Berdasarkan pandangan Hashim Awang di atas, tiga buah cerpen Rejab F.I didapati dominan dengan elemen dakwah untuk dianalisis dengan menggunakan garis panduan Pendekatan Dakwah. METODOLOGI Analisis ke atas cerpen-cerpen Rejab F.I. dilakukan bersandarkan teori Pengkaedahan Melayu yang diasaskan oleh Hashim Awang (1994). Teori ini memberi penekanan kepada semua aspek kehidupan orang-orang Melayu yang merangkumi cara hidup dan sikap insan, kepercayaan dan kebudayaan setempat dalam masyarakat Melayu yang melahirkan karyanya sendiri (Jumali Hj. Selamat, 2009). Menurut Abdul Halim Ali & Khalid Ismail (2013); "Teori-teori kesusasteraan dan kritikan Barat tidak mungkin dapat menjangkau ketinggian falsafah kehidupan orang-orang Melayu dan Islam." Manakala teori tempatan iaitu Teori Pengkaedahan Melayu ditanggapi oleh para sarjana tempatan mampu dan relevan untuk menganalisis karya sastera Melayu khususnya, kerana karya sastera lahir dalam masyarakat Melayu dan pengkaryanya beragama Islam. Teori Pengkaedahan Melayu mengemukakan dua pengkaedahan iaitu Pengkaedahan Alamiah dan Pengkaedahan Keagamaan. Pengkaedahan Alamiah berteraskan cara atau sikap hidup masyarakat Melayu yang menjadikan alam sebagai sebahagian daripada dirinya. Pengkaedahan Alamiah terbahagi kepada tiga pendekatan iaitu (a) Pendekataan Gunaan, (b) Pendekatan Moral dan (c) Pendekatan Firasat. Pengkaedahan Keagamaan pula ditakrifkan sebagai pendekatan yang berteraskan kepada nilai keimanan dan ketakwaan yang bersendikan kepada akidah agama Islam. Al-Quran dan hadis adalah rujukan utama di samping sirah. Pengkaedahan Keagamaan menonjolkan sifat-sifat keagungan Allah dan mempertingkatkan ketakwaan terhadap-Nya. Pengkaedahan Keagamaan terbahagi kepada tiga iaitu (a) Pendekatan Dakwah, (b) Pendekatan Kemasyarakatan dan (c) Pendekatan Seni. Ketiga- tiganya saling berkait antara satu sama lain. Analisis ke atas cerpen-cepern Rejab F.I. menggunakan pendekatan dakwah dengan memberi tumpuan kepada tema dan mesej yang ingin disampaikan. Tema yang dikupas oleh pengarang merupakan penjelmaan penghayatan Islamiah yang lebih luas, mendalam mencakupi permasalahan kontemporari umat Islam. DAPATAN DAN PERBINCANGAN Melalui watak dan perwatakan, dapat ditelusuri kepengarangan Rejab F.I. dalam mengetengahkan tingkah laku setiap watak yang ditonjolkan dengan berkesan. Biarpun watak mengalami tekanan dan konflik dalam diri dan dalam masyarakat, alam dan persekitaran, namun dengan iman dan ketakwaan watak dapat menyelesaikannya dengan yakin selagi berpegang kepada ketentuan Ilahi. Sehubungan dengan itu, elemen dakwah memainkan peranan penting dalam mendekatkan manusia (watak) dengan Tuhan. Perbincangan tentang reaksi dan perilaku watak dalam cerpen-cerpen yang dianalisis menentukan keserasian dakwah dalam konteks yang lebih jelas dalam mempengaruhi jiwa manusia. Terdapat empat tema berkaitan dakwah yang dikesani wujud dalam cerpen terpilih. Tema pertama adalah taqwa. Salah satu unsur dakwah ingin dapat dikessan ialah gesan supaya bertaqwa. Taqwa secara umumnya ialah pengabdian yang menyeluruh seseorang hamba kepada Tuhannya. 51
Rumpun Jurnal Persuratan Melayu, Vol. 8, (2), 2020 Budiman Writers Association of Malaysia (BUDIMAN) Menurut Abu Bakar Yang (2003), taqwanya manusia terhadap Allah digerakkan oleh empat faktor asas iaitu takut, harap, sabar dan syukur. Takut kepada siksaan Allah sekiranya melanggar batas-batas yang ditetapkan oleh Allah; sentiasa mengharap rahmat dan nikmat Allah; sabar terhadap percubaan-percubaan yang datangnya dari Allah; dan syukur terhadap kurniaan-kurniaan Allah. Dalam kehidupan dunia realiti, manusia perlu menangani keempat- empat faktor tersebut sebagaimana yang dikehendaki Islam. Maka dalam dunia penulisan kreatif juga, Rejab F.I telah memanfaatnya melalui watak "Aku" dalam cerpen "Suatu Subuh Yang Bening" (SSYB). "...sehingga itulah kesan hukuman tersebut mengganggu perasaannya. Dia merasai sesuatu yang bersalah. Sesuatu yang menjerut fikirannya. Pada saat- saat ini jerutan itu meronta-ronta minta dilepaskan..." (Rejab F.I., 2015:128) Didapati, "Aku" berasa ragu-ragu di atas keputusan penghakimannya dalam kes seorang lelaki yang dituduh menyimpan dadah. Aku terpaksa akur dengan pihak pendakwa yang membuktikan bungkusan dadah yang ditemui terletak di atas pelantar rumah lelaki itu. Pihak pembela hanya dapat memberi alasan bahawa bungkusan dadah itu ditemui dalam kebun ketika lelaki itu menjalankan kerja membersihkan kebunnya. Bungkusan itu yang tidak diketahui isinya dibawa pulang dan diletakkan atas pelantar. Pihak polis datang menangkap lelaki itu dan menuduhnya memiliki dadah yang berada dalam bungkusan. Untuk mendapat kepastian, "Aku" berkunjung ke rumah lelaki itu dan mendapat gambaran sebenar. Dalam sesi soal-siasat, "Aku" mendapati lelaki itu berbalah dengan sepupunya berkaitan dengan tanah yang diduduki. Sepupu lelaki itu mahu dia berpindah kerana sebuah rumah mahu didirikan. Namun lelaki itu enggan. Bungkusan itu besar kemungkinan diletakkan sepupu lelaki itu dalam usaha untuk menganiaya lelaki itu. Namun dalam pembelaan, peguam bela tidak dapat membuktikannya berdasarkan semata-mata kepada andaian. Sebagai hakim, "Aku" tidak dapat menolak bahawa pendakwa telah membuktikan kes. Oleh sebab itu, "Aku" terpaksa menjatuhkan hukuman ke atas lelaki itu. Bagaimanapun sebagai hakim, hukuman yang dijatuhkannya selain menimbulkan imbasan tentang kebenaran atau sebaliknya, yang lebih nyata ialah mengganggu fikiran dan perasaan. Sebagai seorang Islam, "Aku" tidak mungkin meminggirkan nilai dan prinsip perundangan Islam yang jauh lebih efisien pertimbangannya. Hal ini selaras dengan firman Allah yang bermaksud: "...bertakwalah kepada Allah dan carilah jalan yang mendekatkan kamu kepada-Nya, dan berjihadlah pada jalan-Nya supaya kamu mendapat keberuntungan..." (Al-Quran Karim, al-Maidah: 35) Petikan ayat ini mengingatkan manusia supaya sentiasa bertakwa kepada Allah dan membuat pertimbangan yang saksama dan seadil-adilnya. Ia bagi memastikan keadilan itu dapat ditegakkan dan tidak menganiaya orang yang dituduh. Pengarang menyelitkan kesedaran kepada watak "Aku" dengan pengakuannya 'begitu jauh dengan hukum-hukum Allah.' Kerana itu, "Aku" cuba memperbaiki diri dengan membaca pandangan pemikir Islam, Muhammad Qutb, Imam al-Ghazali, Yusuf al-Qaradawi dan lain-lain. "Aku" akhirnya memahami bahawa: "...Islam menentukan hukum-hukum yang benar-benar menjerakan. Hukuman-hukuman itu kelihatan kejam dan terlalu keras kepada orang-orang yang memandang sekilas tanpa penelitian yang mendalam, tetapi Islam tidak 52
Rumpun Jurnal Persuratan Melayu, Vol. 8, (2), 2020 Budiman Writers Association of Malaysia (BUDIMAN) akan melaksanakan hukuman-hukuman melainkan sesudah ia mendapat kepastian bahawa penjenayah itu telah melakukan jenayahnya tanpa sebab yang boleh dimaafkan dan tanpa sebab desakan darurat. Misalnya Islam menentukan hukuman potong tangan kepada penjenayah pencuri, tetapi Islam tidak akan melaksanakan hukuman ini seandainya terdapat sebarang keraguan bahawa pencurian itu dilakukan kerana desakan kebuluran..." (Rejab F.I., 2015: 124) Rejab F.I. secara halus mengenengahkan elemen dakwah melalui takwa dalam cerpen SSYB secara logik dan bersahaja. Ini selaras dengan pendapat Hashim Awang bahawa salah satu ciri dalam pendekatan dakwah ialah aspek watak dan perlakuan serta peribadi watak juga menjadi penentu untuk dikaji berkaitan dengan sifat-sifat mulia seorang Muslim. Hal ini merujuk akan kejadian manusia yang diberi tugas sebagai khalifah, menyampai dan melaksanakan perintah pencipta-Nya..., melaksanakan tanggungjawab yang diamanahkan dalam hubungan langsung sebagai hamba kepada Pencipta-Nya (Mana Sikana, 2013). Sebagai seorang hakim, "Aku" sentiasa mengakui kelemahan dalam dirinya dan bersedia mencari ilmu tambahan sebagai penambahbaikan dalam kerjayanya. Justeru itu, "Aku" cuba mengkaji kelebihan dan kekurangan yang terdapat dalam undang-undang sivil dan undang- undang Islam. Akhirnya "Aku" menyedari kedudukan dirinya dalam masyarakat: "...Sejak tiga bulan yang lalu dia merasa begitu dihormati dan disanjung sebagai seorang hakim di situ. Sejak dia mula mengenal Tuhan sebenar- benarnya beberapa persoalan timbul di dalam hatinya..." (Rejab F.I., 2015: 122) Konflik dalam diri "Aku" terhadap kerjayanya sebagai seorang hakim menjadikan "Aku" tertekan dan serba salah. Konflik dalam diri tercetus setelah "Aku" mengkaji sistem perundangan Islam yang lebih fleksibel dalam menegakkan keadilan. Integriti yang dipegangnya selama ini menjadi kabur. "Aku" terbayang kepada pembalasan yang akan diterima di akhirat kelak. "Aku" tunduk kepada hakikat: "...sebagai seorang hakim, aku merasa begitu berat sekali tanggungan menghadapi kehidupan ini. Akulah seberat-berat pemimpin yang akan disoal Allah SWT nanti. Selama ini aku begitu kurang mendalami tentang hukum semata-mata bercorak keagamaan. Pengajianku dan pengalamanku tidak langsung keduniaan. Aku memperolehnya dari Barat, yang mempersoalkan tentang agama Islam. Betapa jauhnya penyelewenganku dalam keadilan ini..." (Rejab F.I., 2015: 122) Dalam penelitian yang mendalam, "Aku" akhirnya dapat membezakan undang- undang sivil dengan undang-undang Islam yang berpandukan al-Quran dan Hadis. Setelah membuat penilaian dan kajian daripada pelbagai sumber, Aku mengambil pendirian yang tidak dipengaruhi sesiapa. Berdasarkan perbincangan di atas, watak "Aku" jelas memperlihatkan ketakwaannya dari aspek takut kepada siksaan Allah sekiranya melanggar batas-batas yang ditetapkan oleh Allah dan sentiasa mengharap rahmat dan nikmat daripada Allah SWT. Seterusnya, tema kedua dalam dakwah yang ditemukan dalam Papaverine ialah keadilan. Untuk menegakkan keadilan bukannya mudah. Sebagai seorang hakim yang 53
Rumpun Jurnal Persuratan Melayu, Vol. 8, (2), 2020 Budiman Writers Association of Malaysia (BUDIMAN) mempunyai kredibiliti, peranan saksi begitu penting dalam menentukan keadilan. "Aku" menyedari hakikat bahawa dalam Islam, saksi hendaklah insan yang benar berwibawa, tidak cacat dalam apa juga bentuk dan keadaan yang boleh menjejaskan keadilan. Justeru itu, "Aku" menghayati suatu firman Allah dalam surah an-Nisa, ayat 105 yang bermaksud: "...Sesungguhnya Kami telah menurunkan kitab kepadamu dengan membawa kebenaran, supaya kamu mengadili sesama manusia dengan apa yang telah Allah wahyukan kepadamu, dan janganlah kamu menjadi penentang (orang yang tidak bersalah), kerana (membela) orang-orang yang khianat..." (Rejab F.I., 2015: 123) Watak "Aku" jelas memperakui kebesaran dan keagungan Allah. Sastera sebagai pemangkin, juga dilihat sebagai suatu wadah untuk mempertingkatkan nilai takwa seseorang insan terhadap Allah. Justeru itu, dalam peleraian konflik, "Aku" menyedari bahawa undang- undang sivil yang menjadi pegangan kerjayanya sejak sekian lama, tidaklah adil dalam erti kata yang sebenarnya. Atas kesedaran ini, "Aku" membuat keputusan drastik, meletakkan jawatan dan lebih relevan jika "Aku" menukar kerjaya sebagai peguam bela supaya boleh berperanan langsung sebagai pembela ke atas orang-orang yang teraniaya. "Aku" berasa gembira, apabila isterinya dengan ikhlas merestuinya "... marilah kita sama-sama berdoa mudah-mudahan keputusan abang ni diredai Allah..." (Rejab F.I., 2015: 129). Rejab F.I menjadikan cerpen sebagai wadah untuk menggambarkan kehidupan masyarakat sekarang yang penuh dengan konflik atau pertentangan sesama sendiri. Dalam konflik yang berlaku, timbullah proses untuk mencari keadilan. Keadilan lazimnya bukanlah mudah untuk dicapai. Sebagai pengarang, Rejab F.I. telah memasukkan elemen dakwah dalam peleraian konflik dalam cerpennya melalui prinsip keadilan oleh watak utamanya. Tegasnya konsep keadilan adalah "bertujuan untuk kebahagiaan manusia dunia dan akhirat, menjaga maslahah, menolak kerosakan, menghilangkan kemudaratan serta menjaga hubungan manusia dengan Allah dan hubungan manusia dengan manusia yang lain" (Azizah Mohd Rapini & Ruzman Md. Noor, 2018). Ini adalah mesej yang hendak disampaikan pengarang. Tema ketiga ialah ilmu. Jika cerpen "Suatu Subuh yang Bening" memaparkan elemen dakwah datang dari dalam diri insan, cerpen "Keusangan" pula memaparkan elemen dakwah datang daripada dalam keluarga sendiri. Lebih signifikan, peranan pendakwahan itu datang daripada anak watak utama sendiri iaitu Hayati yang baharu berusia empat belas tahun. Menurut pandangan Salasiah Hanin Hamjah (2014:15), institusi keluarga merupakan asas letaknya pembentukan sebuah masyarakat dan negara yang berkualiti. Di sinilah kesinambungan hidup manusia dan kemajuan sesebuah negara. Namun, sekiranya berlaku kepincangan keluarga, pasti masyarakat dan negara yang ingin dibina dengan ketamadunan dan peradaban yang tinggi hanya tinggal harapan semata-mata. Justeru itu, pendekatan dakwah dan strategi intervensi perlu dilakukan bagi mengatasi pelbagai masalah berkaitan keluarga bagi menjamin kesejahteraan sesebuah rumah tangga. Walaupun tinggal dalam rumah besar, lengkap dengan perabot mahal dan mendapat layanan daripada orang gaji yang pandai memasak untuknya, Hayati berasa tidak tenteram oleh kekurangan yang tidak membahagiakan hidupnya. Ini berpunca daripada kedua orang tuanya tidak memberi layanan yang cukup terhadapnya. Hayati mencari jalan keluar dengan berbaik dengan Natrah, rakan sekelasnya. Natrah daripada keluarga sederhana, cuba menyelesaikan masalah Hayati dengan mengajaknya ke kelas agama. Hayati tertarik dengan ceramah Ustaz Shaari yang menekankan peri pentingnya setiap ayah dan ibu mendidik anak masing-masing dengan ilmu pengetahuan dan pendidikan Islam dengan penekanan kepada 54
Rumpun Jurnal Persuratan Melayu, Vol. 8, (2), 2020 Budiman Writers Association of Malaysia (BUDIMAN) solat, puasa, membayar zakat dan lain-lain serta mempunyai budi pekerti yang baik menurut ajaran Islam. Oleh sebab kedua orang tuanya tidak mementingkan etika hidup yang penting ini, Hayati tertekan lalu cuba mencari jalan keluar. Melalui cerpen ini, Rejab F.I. bukan sekadar cuba menyelami emosi seorang remaja perempuan, tetapi juga secara tuntas cuba mencari penyelesaian melalui pengisian ilmu dalam perlakuan dakwah yang mampu dilakukannya. Caranya ketika kedua orang tuanya sibuk melayani tetamu pada suatu malam di tingkat bawah banglo dengan tarian dan minuman keras dan muzik yang membingitkan, Hayati yang berada di tingkat atas, berdoa dan memohon hidayah daripada Allah. Hayati berdoa agar Allah memberikan petunjuk untuk menyedarkan kedua orang tuanya dan tetamu yang bergelut dengan pesta arak di bawah banglo itu. Dia membuat keputusan membaca ayat-ayat suci al-Quran. Surah yang dipilihnya ialah Surah al-Takwir, ayat 29. Suara Hayati yang lembut dan merdu itu menular ke bawah dan menusuk hati beberapa orang tamu. Masing-masing terpesona dengan alunan bacaan ayat suci itu. Apabila mendapat tahu bahawa yang membaca ayat-ayat suci itu ialah anak pasangan itu, seorang demi seorang tamu membuat keputusan meninggalkan majlis yang belum sampai ke penghujungnya. Rejab F.I. dengan sensitivitinya yang tajam memasukkan elemen psikologi kepada watak Hayati. Sebagai anak tunggal yang tinggi moralnya, Hayati mampu mendakwah kedua orang tuanya dengan pendekatan dakwah yang berkesan, iaitu memperdengarkan bacaan ayat-ayat suci al-Quran. Hal ini adalah gambaran keperibadiannya yang unggul. Aristotle menegaskan bahawa keperibadian mulia ialah kecenderungan untuk sesuatu tujuan (Abdul Rahman Aroff, 1999). Keperibadian mulia bukan perasaan atau kebolehan dan kekuasaan manusia merasai kerana seseorang itu tidak boleh dipuji dan dikeji dan dikatakan baik atau jahat hanya atas sebab perasaannya atau kerana dia berupaya merasai. Keperibadian mulia seterusnya dianggap oleh Aristotle sebagai tidak dihasilkan dalam diri seseorang individu atau alam semula jadi, iaitu individu itu tidak dikudratkan atau dilahirkan dengan sifat baik atau jahat. Maka ilmulah yang dapat mengubah tingkah laku seseorang insan. Dapat dikatakan bahawa, pengarang banyak menyampaikan mesej melalui watak dalam cerpen-cerpen yang dianalisis melalui pendekatan dakwah. Ini selaras dengan pendapat Hashim Awang (1992) yang menegaskan bahawa melalui pendekatan dakwah, sastera di sini dapat dijadikan sebagai 'kitab' yang daripadanya para insan dapat mengenali dengan lebih dekat dan khusyuk sifat dan diri Tuhan yang demikian itu, sehingga timbulnya pertambahan dan peningkatan rasa kecintaan dan kehormatan insan yang lebih besar dan murni terhadap- Nya. Bertepatan dengan mesej dakwah yang hendak disampaikan pengarang, SSYB diakhiri dengan pengakuan kedua orang tua Hayati untuk mempelajari al-Quran dan mengamalkan suruhan dan perintah Allah yang terkandung dalamnya: "...Oh, anakku, selama ini kami langsung tidak hiraukan semua ini. Kami langsung tidak mempelajari al-Quran itu...," keluh Tan Sri Mokhtarudin dengan penuh kesayuan..." (Rejab F.I., 2015: 228) Pengakuan ayahnya merupakan satu penantian yang ditunggu Hayati. Dia bersyukur doanya selama ini agar kedua orang tuanya berubah telah dimakbulkan Allah. Hayati menganggap usahanya mendakwah kedua orang tuanya selama ini telah membuahkan hasil. Hayati merasa amat bahagia lalu berkata: "...Ayah, emak, marilah kita mempelajarinya. Masa belum terlewat. Allah SWT sedia menerima taubat kita...," rayu Hayati penuh syahdu. "Mahukah emak, ayah?" Tanyanya penuh harapan. Kedua-dua ayah dan ibunya 55
Rumpun Jurnal Persuratan Melayu, Vol. 8, (2), 2020 Budiman Writers Association of Malaysia (BUDIMAN) mengangguk-angguk. Hayati tersenyum penuh keriangan. Dan malam yang penuh syahdu itu kian damai dan bening. Sebentar lagi fajar akan menyerlah di ufuk timur..." (Rejab F.I., 2015: 228) Tema terakhir dalam cerpen Papaverine berkait unsur dakwah adalah taubat. Dalam cerpen "Taubat Nasuha," Asraf digambarkan pengarang dengan seburuk-buruk perlakuan yang dimurkai Allah. Asraf melakukan penipuan ke atas jemaah haji. Dia menaja pakej haji haram dan menipu ribuan ringgit dan membelanjakan wang itu dengan memperdayakan gadis-gadis kampung datang ke kota dengan janji untuk mendapatkan kerja yang baik. Malangnya setelah gadis-gadis itu digunakan untuk memuaskan nafsu serakahnya, gadis- gadis itu dijual kepada sindiket pelacuran. Asraf digambarkan juga sebagai pengunjung tegar kelab malam dan gemar menghabiskan masanya dengan berfoya-foya dengan wanita dan minum minuman keras. Apabila tiba pilihan raya umum, Asraf terbabit dalam kegiatan perbomohan untuk calon- calon yang bertanding. Beliau juga terlibat dengan sindiket membuat pasport palsu dan membawa pendatang tanpa izin ke negara ini. Bagi mengelak dirinya diperangkap pihak berkuasa, Asraf melarikan diri ke negara jiran. Nasib tidak selalu menyebelahinya. Dia berjaya diberkas dan mahkamah menjatuhkan hukuman sepuluh tahun penjara. Apabila dibebaskan, umurnya telah mencecah enam puluh tahun. Ketika ini baharu dia sedar bahawa dirinya sebatang kara dan terpaksa tinggal di pondok dalam dusun milik orang tuanya. Keinsafan yang timbul pada usia tua, adalah fenomena semula jadi dalam kehidupan manusia. Rejab F.I. melalui cerpen "Taubat Nasuha" mencari pendekatan yang selaras dengan naluri manusia. Ini kerana berdakwah kepada orang tua, ada tahap-tahap, kewajaran dan pendekatan yang tersendiri. Pengarang menampilkan watak Norhidayah, adik kepada Asraf untuk berdakwah kepada abangnya yang ketika muda banyak melakukan dosa besar. Norhidayah bersimpati pada abangnya yang sudah tua dan hidup bersendirian. Dia tidak dapat melupakan budi baik abangnya. Suatu ketika dahulu, Asraf memelihara anaknya, Saiful dengan penuh kasih sayang. Setelah berusia lima belas tahun, Saiful jatuh sakit dan sering bertanya di mana Asraf berada. Norhidayah tidak sanggup memberitahu anaknya bahawa Asraf merempat dan tinggal di pondok buruk dalam dusun buah-buahan. Apabila Norhidayah dan suaminya berjaya dalam permohonan untuk mengerjakan haji, Norhidayah mempelawa untuk membiayai pemergian abangnya ke Mekah, tetapi masing-masing berangkat secara berasingan. Ini bertujuan untuk memberi kebebasan kepada abangnya mendapat rakan baharu ketika beribadat. Sudah menjadi hasrat orang yang hendak ke Mekah, selain mengerjakan rukun Islam kelima, masing-masing secara intensif beribadat dengan bersungguh-sungguh agar mendapat ganjaran maksimum daripada Allah. Selain daripada itu, setiap jemaah mengambil kesempatan berdoa dan memohon agar semua dosa yang dilakukan pada masa lampau, diampunkan Allah. Bermakna apabila seseorang itu selesai mengerjakan haji, orang itu ibarat seorang bayi atau kain putih yang tidak dicemari sebarang noda. Sepanjang berada di Tanah Suci, Asraf ditempatkan dalam sebuah bilik bersama tiga orang jemaah yang datang dari tempat yang berbeza dan mempunyai latar belakang kerjaya dan pendidikan yang belainan. Wak Syamsul pengusaha batik dari Kelantan, Encik Khalid seorang pensyarah dari sebuah universiti dan Haji Shuib, bilal sebuah masjid di daerah Baling, Kedah. Oleh sebab tempoh mengerjakan haji agak panjang, mereka berpeluang berkenal mesra secara terbuka. Asraf secara jujur memberitahu latar belakang dirinya yang terlibat dalam pelbagai kegiatan maksiat. Malah kerana sifat terus terangnya, Wak Syamsul secara berseloroh berkata, "Awak ni boleh digelar syaitanlah." Asraf tidak berkecil hati, sebaliknya inilah dia mendapat bimbingan dan tunjuk ajar daripada rakan-rakan yang lebih 56
Rumpun Jurnal Persuratan Melayu, Vol. 8, (2), 2020 Budiman Writers Association of Malaysia (BUDIMAN) tinggi pengetahuan dalam bidang agama. Tujuan Asraf ke Tanah Suci selain untuk mengerjakan haji, dia juga bertekad untuk meninggalkan semua amalan buruk yang telah dilakukannya selama ini. Untuk itu dia perlu bertaubat dengan sejujurnya dan memohon keampunan Allah. Asraf percaya taubat merupakan suatu rayuan untuk memohon kepada Allah agar diberi kekuatan iman untuk dia tidak lagi mengulangi kesalahan dan dosa yang sama. Tanda-tanda taubat diterima oleh Allah ialah taubat yang diikuti dengan kemahuan dan akhlak yang baik sebagaimana firma Allah yang bermaksud: "... dan orang yang bertaubat dan mengerjakan amal yang soleh, maka sesungguhnya dia bertaubat kepada Allah dengan taubat yang sebenar- benarnya." (Al-Quran Karim, al-Furqan:71) Asraf merasa beruntung kerana dengan ketentuan Ilahi juga dia dapat menjalinkan lebih hubungan dengan Wak Syamsul, Encik Khalid dan Haji Shuib yang berpengetahuan daripadanya dalam hal ehwal agama. Asraf gembira kerana panduan dan bimbingan daripada mereka berjaya merealisasikan hajat hatinya untuk bertaubat nasuha di hadapan Kaabah: jauh "Ketika itulah, ketika kali pertama melangkah memasuki ruang Kaabah hatinya berdebar-debar. "Ya Allah, ya Tuhanku, perkenankanlah hajat hamba-Mu melakukan ibadat haji dengan penuh keberkatan-Mu. Dan ampunkanlah segala dosaku atas segala kedurjaan, kemaksiatan, kegelojohan dan kebiadaban yang pernah aku lakukan. Aku taubat nasuha kepada-Mu. Amin ya rabbulalamin..." (Rejab F.I., 2015: 367) Doa dan pengakuan Asraf, terbit daripada hatinya yang insaf. Dia tidak mengulangi tabiat buruk itu lagi sekembalinya ke tanah air. Setelah kembali ke kampung halamannya, Asraf menjadi insan yang bertakwa dan sentiasa mendekatkan dirinya dengan Allah. Cerpen ini memperlihatkan aspek dakwah setelah Asraf mencapai usia yang lanjut dan teringat kepada kematian yang semakin hampir. Dia berharap ibadat haji yang dikerjakannya mendapat ganjaran penuh daripada Allah. Begitu juga taubat nasuha yang dilafazkan dengan sepenuh hati dan perasaan akan diterima oleh Allah. Ini diyakininya setelah Asraf pulang ke pondoknya, didapati pokok-pokok buahan, durian, rambutan, cempedak, nangka dan dokong mengeluarkan bunga yang lebat. Asraf bersyukur: "Ya Allah ya Tuhanku, aku bersyukur kepada-Mu kerana memberkati doa dan harapanku," ucapnya sambil menepuk dan menggosok-gosok batang pohon durian yang rendang dan merimbun daunnya." (Rejab F.I., 2015: 369-370) Hal ini diperteguhkan lagi dengan pendapat Zurinah Hasan (2008: 61), pendekatan dakwah melihat sastera sebagai wadah untuk mempertingkat nilai ketakwaan seseorang insan terhadap Allah SWT. Setiap karya sastera itu dianggap boleh menyampaikan persoalan- persoalan dan memaparkan sifat-sifat kemuliaan dan ketinggian kekuasaan Allah melalui penguasaan ilmu pengetahuan. 57
Rumpun Jurnal Persuratan Melayu, Vol. 8, (2), 2020 Budiman Writers Association of Malaysia (BUDIMAN) RUMUSAN Melalui perwatakan dalam cerpen-cerpen terpilih Rejab F.I yang dikaji, elemen psikologi dan aspek kelangsungan sosiobudaya kehidupan orang Melayu diterapkan bersama landskap alam sekeliling yang berperanan menggerakkan sikap dan tindakan yang bersesuaian dengan ketelusan orang-orang Melayu yang tinggi nilai juga persepsinya terhadap kehidupan. Dalam setiap buah cerpen yang diketengahkan, pergerakan wataknya melalui tingkat pengalaman yang memakan masa. Usaha pendakwahan pula tidak bergerak secara drastik dan dipaksa- paksa, tetapi berjalan secara perlahan di mana pada usia yang lanjut sahaja setiap watak bersedia menerimanya dengan penuh kesedaran dan keinsafan. Selain daripada itu, perasaan simpati dalam kalangan masyarakat dan integriti yang ada dalam diri setiap watak menjadi penentu untuk menerima kebaikan elemen dakwah. Berdasarkan analisis ke atas tiga buah cerpen Rejab F.I. iaitu "Suatu Subuh yang Bening", "Keusangan", dan "Taubat Nasuha", jelaslah bahawa elemen dakwah yang diaplikasikan melalui Teori Pengkaedahan Melayu bertepatan dengan prinsip yang diketengahkan Hashim Awang. Hal ini juga memenuhi status dokumen dakwah Islamiah seperti yang digariskan melalui konsep dakwah menurut al- Quran, "Serulah (manusia) kepada jalan Tuhan mu dengan hikmah dan pelajaran yang baik dan bantahlah mereka dengan cara yang baik" (Al-Quran Karim, an-Nahl: 125). Pada pandangan Hashim Awang (1992:72), dengan berbuat demikian sahajalah seseorang individu Muslim dapat mengenali hakikat diri sendiri, dan seterusnya berusaha membersihkan hati nuraninya supaya berjaya mencapai martabat hidup yang diredai Allah baik di dunia mahupun di akhirat. Penulisan ini menemukan empat tema elemen dakwah daripada analisis tiga buah cerpen Rejab F.I dalam kumpulan cerpen Papaverin iaitu takwa, keadilan, taubat dan ilmu. Tema takwa adalah menjurus kepada watak "Aku" sebagai hakim yang berpegang kepada ketakwaan melalui kesedaran dan keinsafan, adil serta beriman dalam cerpen "Suatu Subuh yang Bening". Tema keadilan ditemukan melalui proses menegakkan keadilan dan saksama dalam menjatuhkan hukum kepada pesalah dengan bersandarkan saksi yang merujuk kepada konsep Islam dalam cerpen "Suatu Subuh yang Bening." Tema ilmu terserlah dalam cerpen "Keusangan" melalui permasalahan emosi dirungkaikan dengan penguasaan ilmu agama dalam watak dan perwatakan Hayati. Tema taubat jelas diserlahkan melalui usaha dakwah rakan-rakan sebilik kepada watak Asraf semasa mengerjakan ibadah haji dalam cerpen "Taubat Nasuha." Pendekatan dakwah yang dibincangkan di atas bertujuan untuk mencari kebaikan dan keadilan dalam masyarakat yang mendasari keimanan serta bersendikan akidah Islam. Sehubungan dengan itu, aspek keagamaan yang digarapkan oleh pengarang dalam cerpen "Suatu Subuh Yang Bening," "Keusangan" dan "Taubat Nasuha" bersesuaian dengan pendekatan dakwah dan hubungannya dengan nilai ketakwaan, keindahan dan kemuliaan yang menjadi asas Pendekatan Dakwah. RUJUKAN A. Bakar Hamid Usman Awang. (1973). Panduan Menulis Cerpen. Kuala Lumpur: Dewan Bahasa dan Pustaka. Ali, A. H., & Ismail K. (2013). Asas Pembinaan Teori Sastera oleh Sarjana Sastera di Malaysia`. Rumpun Jurnal Persuratan Melayu, 1(1), 1 - 20. Retrieved from Abdul Rahman Md. Aroff. (1999). Teori Etika dan Amalan Moral. Serdang, Selangor: Penerbit Universiti Putra Malaysia. 58
Rumpun Jurnal Persuratan Melayu, Vol. 8, (2), 2020 Budiman Writers Association of Malaysia (BUDIMAN) Abdul Rahman Napiah. (1998). Teori Pendekatan Kritikan Sastera Moden. Petaling Jaya: Fajar Bakti. Abu Kassim, N. S. (1). Puisi Endoi Sebagai Instrumen Dakwah Untuk Pembangunan Insan`, from Rumpun Jurnal Persuratan Melayu, 6(1), 241 276. Retrieved Al-Quran dan Terjemahannya. (2000). Mujamma Fadh Li Thiba'at Al Mush Haf. Saudi Arabia: Asy-Syarif Medinah Munawarah. Azizah Mohd Rapini & Ruzman Md. Noor. (2018). Prinsip Keadilan dalam Sistem Kehakiman Islam: Tumpuan Khusus terhadap Konsep Syahadah. Journal of Fatwa Management and Research, 9(1), 129-161. Retrieved from index.php Hashim Awang. (1981). Cerpen-Cerpen Melayu Sebelum Perang Dunia Kedua: Satu Analisa Tentang Tema dan Struktur. Kuala Lumpur: Dewan Bahasa dan Pustaka. Hashim Awang. (1993). Pengkaedahan Melayu dan Kajian Kritikan Kesusasteraan Tanah Air. Kuala Lumpur: Dewan Sastera, Januari. Hashim Awang. (1993). Pengkaedahan Melayu dan Kajian Kritikan Kesusasteraan Tanah Air. Kuala Lumpur: Dewan Sastera, Februari. Hashim Awang. (1992). Penggarapan Nilai Pendakwahan. Kuala Lumpur: Dewan Sastera, September. Hashim Awang. (1991). Melihat Munajat Di Perkebunan Menerusi Pendekatan Alamiah. Dewan Sastera, April, 82-83. Kuala Lumpur: Dewan Bahasa dan Pustaka. Hashim Awang. (1992). Suatu Kritikan daripada Pendekatan Firasat. Dewan Sastera, Februari, 66-68. Kuala Lumpur: Dewan Bahasa dan Pustaka. Hashim Awang. (1993). Menilai Hidayah dengan Pendekatan Dakwah. Dewan Sastera, November, 73-78. Kuala Lumpur: Dewan Bahasa dan Pustaka. Hashim Awang. (1994). Metodologi Kesusasteraan Islam: Kaedah Penilaian. Dewan Sastera, Februari, 10 -15. Kuala Lumpur: Dewan Bahasa dan Pustaka. Jujun S. Suriasumantri. (1990). Ilmu Dalam Perspektif Moral, Sosial dan Politik. Kuala Lumpur: Dewan Bahasa dan Pustaka. Jumali HJ. Selamat. (2009). Aplikasi Teori Pengkaedahan Melayu dalam Menjaras Ribut Menerusi Pendekatan Dakwah. Jurnal Personalia Pelajar. Bil. 12 Jun/June (19-37). Kamus Ensiklopedia Jld. A-K. (1997). Kuala Lumpur: Anzagain Sdn Bhd. Kamus Komprehensif Time (1994). Kuala Lumpur: Oxford Fajar Publication. Rejab F.I. (2013). Memoir Seribu Riak di Pantai Usia. Kuala Lumpur: Institut Terjemahan & Buku Malaysia (ITBM). Rejab F.I. (2015). Papaverine. Kuala Lumpur: Dewan Bahasa dan Pustaka. Sahlan Mohd. Saman. (1994). Pengarang Teks dan Khalayak. Kuala Lumpur: Dewan Bahasa dan Pustaka. Sikana, M. (2013). `Arah Perjalanan Teori Dan Kritikan Sastera Malaysia Dalam Era Globalisasi`. Rumpun Jurnal Persuratan Melayu, 1(1), 143 - 168. Retrieved from Syaikh Abd. Aziz bin Abdullah bin Baz Dr. Fadhl Ilahi. (2005). Mendakwahi Orang Tua Kewajipan Beramar Makruf Nahi Mungkar - Dasar, Tahapan dan Adabnya. Darus Sunah Press: Jakarta, Indonesia. Wan Hussein Azmi. (1984). Ilmu Dakwah. Kuala Lumpur: Dewan Bahasa dan Pustaka. Zurinah Hasan. (2008). Puisi Melayu Moden: Satu Kajian Teori Pengkaedahan Melayu. Tesis Ph.D, Akademi Pengajian Melayu, Universiti Malaya, Kuala Lumpur. 59